KTSEปันผล2บาทมองหุ้นผันผวนสั้น
บลจ.กรุงไทยปันผลกองทุน KTSE อัตรา 2 บาทต่อหน่วย พร้อมส่งกองตราสารหนี้ชู 1 ปี จ่าย 3.2%
18 เม.ย. 2556

บลจ.กรุงไทยปันผลกองทุน KTSE อัตรา 2 บาทต่อหน่วย พร้อมส่งกองตราสารหนี้ชู 1 ปี จ่าย 3.2%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน กรุงไทย (KTAM) กล่าวว่า บริษัทเตรียมจ่ายเงินปันผลให้กับผู้ถือหน่วยลงทุนกองทุนเปิดกรุงไทย ซีเล็คทีฟ อิควิตี้ ฟันด์ (KTSE) ในวันที่ 23 เม.ย.นี้ ในอัตรา 2.00 บาทต่อหน่วย เป็นการจ่ายครั้งที่ 2 จากปีนี้ได้จ่ายไปแล้ว 3.50 บาทต่อหน่วย
กองทุนเน้นลงทุนหุ้นพื้นฐานไม่เกิน 30 ตัว โดยผลดำเนินงานตั้งแต่ต้นปีถึงวันที่ 31 มี.ค. 2556 อยู่ที่ 30.54% ขณะที่ผลตอบแทนของตลาดหลักทรัพย์อยู่ที่ 12.15% 
“แม้ช่วงเดือน เม.ย. ตลาดหุ้นมีความผันผวนค่อนข้างสูง แต่แนวโน้มในระยะยาวยังดีและถือว่าเป็นการปรับฐานหลังจากที่ปรับตัวขึ้นมาตั้งแต่ต้นปี จึงเป็นโอกาสดีสำหรับนักลงทุนที่จะเข้าลงทุน ประกอบกับภาพรวมทางด้านเศรษฐกิจโลกก็เริ่มปรับตัวไปในทิศทางที่ดีขึ้น บริษัทได้ให้เป้าหมายดัชนี ณ สิ้นปี 2556 อยู่ที่ 1,755 จุด” นายสมชัย กล่าว 
อย่างไรก็ตาม สำหรับผู้ที่รับความเสี่ยงได้ในระดับปานกลางถึงต่ำและต้องการลงทุนในกองทุนที่มีกำหนดระยะเวลา บริษัทจึงเปิดจำหน่ายกองทุนเปิดกรุงไทยตราสารหนี้ เอฟไอเอฟ 34 (KTFF 34) ในวันที่ 1823 เม.ย. 2556 อายุ 1 ปี มูลค่าโครงการ 7,000 ล้านบาท เน้นลงทุนตราสารหนี้ทั้งในและต่างประเทศ ผู้ลงทุนจะได้รับผลตอบแทนประมาณ 3.2% ต่อปี 
นอกจากนั้น ยังอยู่ระหว่างเปิดจำหน่ายกองทุนเปิดกรุงไทยสมาร์ท อินเวส 6 เดือน 1 (KTSIV6M1) เป็นกองทุนประเภท Roll Over ถึงวันที่ 22 เม.ย.นี้ อายุ 6 เดือน เน้นลงทุนในเงินฝาก บัตรเงินฝาก ตั๋วแลกเงินของธนาคารออมสิน ธนาคารเกียรตินาคิน และธนาคารแลนด์ แอนด์ เฮ้าส์ สัดส่วน 43% ของมูลค่าทรัพย์สินสุทธิของกองทุน ส่วนที่เหลือลงทุนในตั๋วแลกเงินภาคเอกชนที่มีอันดับเครดิตตั้งแต่ A ขึ้นไป ผู้ลงทุนจะได้รับผลตอบแทนประมาณ 2.8% ต่อปี 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดเสนอขายกองทุนเปิดกรุงศรีตราสารหนี้ต่างประเทศ 6M5 (KFFIF6M5) อายุประมาณ 6 เดือน ระหว่างวันที่ 1722 เม.ย. 2556 ลงทุนขั้นต่ำ 1 หมื่นบาท คาดผลตอบแทนประมาณ 3% ต่อปี